Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 59/12/8802	Košice I, 4.7.2012
EEČ : 2-63-131-2012

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v postavení dlžníka v úmysle získať finančný prospech a s vedomím, že si nesplní zmluvný záväzok dňa 2.12.2008 v Košiciach na Hlavnej 21 uzavrel so spoločnosťou XXXXX v postavení veriteľa Žiadosť o poskytnutie revolvingového úveru/Zmluvu o revolvingovom úvere č. 8300016758 podľa ustanovenia § 497 a nasl. Obchodného zákonníka, na základe ktorej veriteľ poskytol dlžníkovi úver vo výške 16.000,- Sk, (531,10 eur), z ktorého veriteľ odrátal odplatu za poskytnutú službu v sume 792,- Sk (26,29 eur) a zostatok vo výške 15.208,- Sk, (504,81 eur) dňa 4.12.2008 poukázal dlžníkovi na účet č. 446404982/0900 v Slovenskej sporiteľni, a.s., pričom dlžník ku schváleniu úveru uviedol nepravdivé údaje, pretože veriteľovi zatajil, že mu boli poskytnuté úvery aj z nebankových spoločností XXXXX, XXXXX, XXXXX XXXXX, Košice, XXXXX, ktoré tiež nesplácal v zmysle zmluvných podmienok, a dlžník sa zaviazal vrátiť veriteľovi úver zvýšený o zmluvnú odmenu vo výške 13.340,- Sk (442,80 eur), to je celkovo vrátiť sumu 29.340,- Sk (973,91 eur) v pravidelných 30-mesačných splátkach vo výške 978,- Sk (32,46 eur) počnúc dňom 23.1.2009 a splatnosťou poslednej splátky dňa 23.6.2011, pričom splátky úveru dlžník splácal nepravidelne a v omeškaní a doposiaľ uhradil len 98,46 eur (2.966,21 Sk), poslednú splátku dňa 19.03.2009, čím vylákal úver od veriteľa tým, že ho uviedol do omylu v otázke splnenia podmienok pre poskytnutie úveru a splácania úveru a spôsobil spoločnosti XXXXX XXXXX, XXXXX, XXXXX, škodu vo výške 875,45 eur (26.373,81 Sk),
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície Košice, sp. zn. ORP-218/7-OEK-KE-2012 z 23.1.2012 podľa § 199 ods. 1 Trestného poriadku bolo začaté trestné stíhanie a dňa 30.1.2012 podľa § 206 ods. 1 Trestného poriadku bolo vznesené obvinenie XXXXX pre prečin úverového podvodu podľa § 222 ods. 1 Trestného zákona na tom skutkovom základe,  ako je to uvedené vo výrokovej časti tohto uznesenia. 

V  priebehu vyšetrovania boli za účelom riadneho objasnenia skutkového stavu veci vypočutí obvinený XXXXX, svedok poškodený XXXXX, svedok XXXXX, svedkyňa XXXXX , svedkyňa XXXXX a svedok XXXXX. Taktiež boli zabezpečené listinné dôkazy od poškodenej spoločnosti XXXXX. súvisiace s Zmluvou o revolvingovom úvere č. 8300016758 a listinné dôkazy od spoločností XXXXX s.r.o. a XXXXX preukazujúce, že obvinený mal v čase uzatvorenia zmluvy so spoločnosťou XXXXX. iné úvery v menovaných spoločnostiach, ktoré už v tom čase riadne nesplácal, pričom túto skutočnosť veriteľovi zatajil.

V priebehu vyšetrovania bol vypracovaný znalecký posudok znalcov z odboru zdravotníctvo, odvetvie psychiatria, zo záverov ktorého vyplýva, že obvinený XXXXX trpí degeneratívnym ochorením mozgu, ktoré sa prejavuje organickým psychosyndrómom (úbytkom intelektu, poruchami pamäti, obmedzenou schopnosťou abstrakcie) stredne ťažkej až ťažkej intenzity. Schopnosť obvineného rozpoznať protiprávnosť svojho konania ako aj schopnosť ovládať svoje konanie v čase spáchania trestného činu boli zmenšené podstatne. Obvinený bol schopný chápať podstatu úverovej zmluvy len čiastočne, pričom nebol schopný rozumieť skutočnosti, že splátky, ktoré mal z predchádzajúcich úverov ovplyvňujú jeho bonitu a zatajenie týchto splátok je uvedením veriteľa do omylu. Vzhľadom k výraznému úbytku pamäťových schopností obvinený v čase skutku si ani nebol vedomý svojich povinností z už poskytnutých úverov, ktoré tiež nesplácal. Obvinený je schopný chápať zmysel trestného konania. Stav obvineného je progredujúci t. j. liečbou neovplyvniteľný. Ochranné psychiatrické liečenie by nesplnilo svoj účel. Pobyt obvineného na slobode nie je pre spoločnosť nebezpečný.
 
V zmysle ustanovenia § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Trestného poriadku prokurátor zastaví trestné stíhanie ak nebol obvinený v čase činu pre nepríčetnosť trestne zodpovedný. 
	
Vzhľadom na vyššie uvedené bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Roman Sopoliga
prokurátor